154/2021

Útdráttur

Þ var sakfelldur fyrir umferðalagabrot með því að hafa ekið bifreið sviptur ökurétti í sex skipti og þar af óhæfur til að stjórna henni vegna áhrifa ávana- og fíkniefna í fjögur skipti og undir áhrifum áfengis í eitt skipti. Við ákvörðun refsingar var litið til þess að ítrekunaráhrif fyrri dóms Þ voru ekki fallin niður þegar hann framdi brotin sem hann var sakfelldur fyrir í máli þessu. Að virtum sakaferli Þ og með hliðsjón af 77. og 78. gr. almennra hegningarlaga nr. 19/1940 var refsing hans ákveðin níu mánaða fangelsi. Þá var hann sviptur ökurétti ævilangt og ákvæði héraðsdóms um upptöku fíkniefna staðfest.

Dómur Landsréttar

Mál þetta dæma landsréttardómararnir J-kk-nf H-kk-nf, K-kvk-nf S-kvk-nf og Þ-kk-nf I-kk-nf N-kk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 8. febrúar 2021. Áfrýjað er dómi Héraðsdóms Reykjavíkur 11. janúar 2021 í málinu nr. S- 7352/2020.

2

Ákæruvaldið krefst þess að refsing ákærða verði þyngd og héraðsdómur staðfestur að

öðru leyti.

3

Ákærði krefst þess að honum verði gerð vægasta refsing sem lög leyfa.

Niðurstaða

4

Í héraði var málið dæmt að ákærða fjarstöddum samkvæmt heimild í 1. mgr. 161. gr. laga nr. 88/2008 um meðferð sakamála. Verður hinn áfrýjaði dómur staðfestur um sakfellingu ákærða og heimfærslu brota hans til refsiákvæða.

5

Samkvæmt sakavottorði ákærða var hann með dómi 13. júlí 2012 dæmdur til að sæta fangelsi í 30 daga og greiða 60.000 krónur í sekt fyrir að aka bifreið undir áhrifum ávana- og fíkniefna og sviptur ökurétti. Hann var jafnframt sviptur ökurétti ævilangt.

Hafði hann þá í þrígang gengist undir sektargreiðslu og tímabundna sviptingu ökuréttar hjá lögreglustjóra 27. ágúst 2009 og 24. júní 2011 fyrir akstur bifreiðar undir áhrifum ávana- og fíkniefna. Þá var honum gerð skilorðsbundin fangelsisrefsing með dómi 5. október 2012 fyrir fjársvik, að nýju 27. maí 2013 fyrir þjófnað og 21. nóvember sama ár fyrir brot gegn lögum um ávana- og fíkniefni. Loks gekkst hann með sátt hjá lögreglustjóra 8. júlí 2020 undir greiðslu sektar og sviptingu ökuréttar í sex mánuði fyrir að aka bifreið undir áhrifum ávana- og fíkniefna og sviptur ökurétti.

Voru þrjú fyrstu brotin sem ákæra í þessu máli tekur til framin fyrir sáttina, það fjórða sama dag en þau tvö síðustu eftir að hún var gerð.

6

Í 95. gr. umferðarlaga nr. 77/2019 er ekki kveðið á um ítrekunaráhrif að því er varðar refsingu. Þrátt fyrir það byggir dómvenja um að litið sé til brotaferils manns við ákvörðun refsingar á hliðstæðum sjónarmiðum og ítrekunaráhrif þar sem þeirra er getið í lögum, sbr. dóm Hæstaréttar 9. desember 2021 í máli nr. 30/2021.

7

Andstætt því sem greinir í hinum áfrýjaða dómi og ákvörðun viðurlaga samkvæmt framangreindri sátt tók mið af voru ítrekunaráhrif dómsins frá 13. júlí 2012 ekki fallin niður þegar ákærði framdi brotin sem hann er sakfelldur fyrir í málinu og hann gekkst við samkvæmt sáttinni, sbr. 3. mgr. 71. gr. almennra hegningarlaga nr. 19/1940 en fullnustu refsingar samkvæmt honum lauk ekki fyrr en í desember 2017.

8

Að því gættu sem að framan er rakið er refsing ákærða að virtum sakaferli hans og með hliðsjón af 77. og 78. gr. almennra hegningarlaga ákveðin níu mánaða fangelsi.

9

Ævilöng ökuréttarsvipting ákærða er áréttuð.

10

Ákvæði héraðsdóms um upptöku fíkniefna og sakarkostnað skulu vera óröskuð.

11

Með þessari dómsniðurstöðu er leiðrétt ákvörðun hins áfrýjaða dóms um refsingu og er því rétt að allur áfrýjunarkostnaður málsins verði greiddur úr ríkissjóði, þar með talin málsvarnarlaun skipaðs verjanda ákærða sem ákveðin eru með virðisaukaskatti eins og greinir í dómsorði.

Dómsorð :

Ákærði, Þ-kk-nf P-kk-nf H-kk-nf, sæti fangelsi í níu mánuði.

Ákærði er sviptur ökurétti ævilangt.

Ákvæði héraðsdóms um upptöku og sakarkostnað eru staðfest.

Allur áfrýjunarkostnaður málsins greiðist úr ríkissjóði, þar með talin málsvarnarlaun skipaðs verjanda ákærða, B-kk-ef J-kk-ef lögmanns, 471.200 krónur.

Dómur Héraðsdóms Reykjavíkur 11. janúar 2021

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 3. nóvember 2020, á hendur Þ-kk-þgf P-kk-þgf H-kk-þgf, kt. [...], Súluhöfða 18, Mosfellsbæ, fyrir eftirtalin umferðar- og fíkniefnalagabrot, með því að hafa:

1.

Sunnudaginn 3. maí 2020 ekið bifreiðinni [...] sviptur ökurétti, með 79 km hraða á klukkustund suður Vesturlandsveg, í Hvalfjarðargöngunum, þar leyfður hámarkshraði var 70 km á klukkustund.

Telst brot þetta varða við 3., sbr. 5. mgr. 37. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

2.

Fimmtudaginn 4. júní 2020 ekið bifreiðinni [...] sviptur ökurétti og undir áhrifum áfengis (í blóði mældist vínandamagn 0,78 ‰) norður Vesturlandsveg í Hvalfjarðarsveit, við Hvalfjarðarveg, þar sem lögregla stöðvaði aksturinn.

Telst brot þetta varða við 1, sbr. 2. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

3.

Þriðjudaginn 23. júní 2020 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 2,9 ng/ml) um Fossaleyni í Reykjavík, við Egilshöll, þar sem lögregla stöðvaði aksturinn.

Telst brot þetta varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

4.

Miðvikudaginn 8. júlí 2020 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 3,2 ng/ml) norður Vesturlandsveg í Hvalfjarðarsveit, við Ölver, þar sem lögregla stöðvaði aksturinn.

Telst brot þetta varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

5.

Föstudaginn 17. júlí 2020 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 2,7 ng/ml) um Þverholt í Mosfellsbæ, við Háholt, þar sem lögregla stöðvaði aksturinn og haftí vörslum sínum 0,84 gaf maríhúana, sem ákærði framvísaði við afskipti lögreglu.

Telst brot þetta varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019 og 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

6.

Fimmtudaginn 27. ágúst 2020 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 95 ng/ml og tetrahýdrókannabínól 6,3 ng/ml) um Skyggnisbraut í Reykjavík, við hús nr. 24, þar sem lögregla stöðvaði aksturinn.

Telst brot þetta varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. laga nr. 77/2019. Krafist er upptöku á 0,84 gaf maríhúana, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins. Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í nóvember 1990. Samkvæmt framlögðu sakavottorði, dagsettu 28. október 2020, hefur ákærða sex sinnum áður verið gerð refsing fyrir umferðar- og fíkniefnalagabrot auk hegningarlagabrota. Það sem skiptir máli við ákvörðun refsingar í máli þessu, þar sem ítrekunaráhrif eldri umferðarlagabrota eru fallin niður, sbr. 3. mgr. 71. gr. almennra hegningarlaga nr. 19/1940, er lögreglustjórasátt frá 8. júlí 2020 þar sem ákærða var gert að greiða sekt fyrir akstur undir áhrifum vímuefna og fyrir akstur sviptur ökurétti.

Þau brot sem ákærði er nú sakfelldur fyrir samkvæmt 1.-4. tölul. í ákæru voru framin áður en ákærði gekkst undir framangreinda lögreglustjórasátt 8. júlí 2020. Verður ákærða því dæmdur hegningarauki vegna þeirra brota, sbr. 78. gr. almennra hegningarlaga nr. 19/1940. Brot ákærða samkvæmt 5. og 6. tölul. í ákæru eru ítrekun.

Með hliðsjón af framangreindu, sakarefni þessa máls og ákvæðum 77. gr. almennra hegningarlaga nr. 19/1940 þykir refsing ákærða hæfilega ákveðin 1.500.000 króna sekt til ríkissjóðs, sem ákærða ber að greiða innan fjögurra vikna frá birtingu dóms þessa að telja en sæta ella fangelsi í 48 daga.

M eð vísan til lagaákvæða í ákæru er ævilöng ökuréttarsvipting ákærða samkvæmt dómi 13. júlí 2012 áréttuð frá birtingu dóms þessa að telja.

Með vísan til lagaákvæða í ákæru eru gerð upptæk til ríkissjóðs 0,84 grömm af maríúhana, sem lögregla lagði hald á við rannsókn málsins.

Ákærði greiði 505.559 krónur í sakarkostnað.

Af hálfu ákæruvaldsins flutti málið V-kk-nf R-kk-nf Þ-kk-nf aðstoðarsaksóknari fyrir E-kvk-þf H-kvk-þf aðstoðarsaksóknara.

S-kvk-nf D-kvk-nf J-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, Þ-kk-nf P-kk-nf H-kk-nf, greiði 1.500.000 króna sekt til ríkissjóðs innan fjögurra vikna frá birtingu dóms þessa að telja en sæti ella fangelsi í 48 daga.

Áréttuð er ævilöng svipting ökuréttar ákærða.

Upptæk eru gerð til ríkissjóðs 0,84 grömm af maríhúana.

Ákærði greiði 505.559 krónur sakarkostnað.